તેમનું આ સાહિત્ય લોકકંઠે સચવાયેલું હતું. લાંબા સમય બાદ તે ગ્રંથસ્થ થયું હોવાનું મનાય છે. હસ્તલિખિત ગ્રંથોમાં સચવાયેલું આ સાહિત્ય અત્યારે વેરવિખેર પડ્યું છે. કચ્છ, સિંધ અને સૌરાષ્ટ્રમાં હોવાનું અનુમાન છે, પરંતુ જેમની પાસે આ સાહિત્ય છે તેઓ બીજાને જોવા કે વાંચવા આપતા નથી. તેમ જ જેમની પાસે આ સાહિત્ય છે, તેઓ પોતે તો તે ઉકેલી શકે તેમ નથી. આ સાહિત્ય જૂની કચ્છી અને સિંધી ભાષામાં લખાયેલું છે. આ ભાષા આજે ખૂબ બદલાઈ ગઈ હોવાથી તે સમજવી નિષ્ણાતો માટે પણ અઘરી છે. જોકે મામૈદેવની વાણી સંગ્રહાયેલા હસ્તલિખિતો નિષ્ણાતોને જોવા જ મળતા નથી. આથી અત્યારે તેમના સાહિત્ય પૈકીનું ખૂબ જ થોડું સાહિત્ય અત્યારે ઉપલબ્ધ છે.